  Майя Бывальцева «Быдӟым Паска» элькун вожвылъяськонын вормисьёсты пусйизы 28-тӥ инвожое Ижкарысь Александр Невский соборлэн интывылысьтыз Никольской черкын. Ужрадэ Удмуртилэн ёросъёсысьтыз но Ижкарысь 200 пала адями вуиз. Иворъёсъя «Удмуртия» агентстволы со сярысь вераз «Ӟечбур!» газетлэн кылкутӥсь секретарез Надежда Шкляева. «Ӟечбур!» газет вожвылъяськонэз 5-тӥзэ радъяз ни. Солэн валтӥсь ужпумез — пиналъёслы Инмарез гажан мылкыд пыӵатон. «Нырысь ик, ми малпамы пиналъёслы Инмарез, черкез гажан мылкыд пыӵатыны. Инмарлы оскись адями урод ужъёсты уз лэсьты. Кыкетӥез ужпуммы — нылпиослэсь творчествоя быгатонлыкъёссэс усьтон но возьматон», — вераз Надежда Шкляева. 2016-тӥ арын конкурсэз радъязы «Ӟечбур» газет, «Удмурт Кенеш» огазеяськон, Пётр но Павел апостолъёслэн приходзы, Удмурт кун университетысь тодосчиос. Надежда Шкляевалэн верамезъя, вожвылъяськонэ 300 пала адями пыриськиз — пиналъёс но, пересьёс но. Нош, кылсярысь, Шаркан ёросысь Быгы, Мувыр гуртъёсысь, Ува ёросысь Булай черкогуртысь но Жужгес гуртысь нылпиос быдэс классъёсын киужъёс лэсьтӥллям. «Паскалы сӥзем конкурсэ суредъёс лэзьыло, пиналъёс туж ярато со конкурсэз. Туэ ми конкурсэз кӧня ке воштыны малпамы, огвыллем суредъёс акылесгес луизы- мар-а. Азьло аръёсы анай-атайёс нылпиоссылы одно ик вуро вал выль дэрем. Со пиналъёслэн шумпотонзы луэ вал, угось дӥськутъёс уг сюро вал. Сое тодэ вайыса, конкурслэсь одӥгзэ номинацизэ «Паскалы выль дэрем» ниманы малпамы. Кулэ вал асьсэлы, сузэръёссылы яке мунёлы дэрем вурыны. Кыкетӥез номинация — «Буям курегпуз», татын курегпузэз суреданы яке марлэсь ке лэсьтыны луэ вал. Куинетӥез — «Утись кылчинэ», таяз вераны кулэ вал, ку, кыӵе учырын соослы кылчинзы юрттӥз кадь. Киужъёсты ми туспуктэмъёсъя дунъямы, но куд-огез драмы но ветлӥзы», — вераз Надежда Шкляева. Ӟечбур!» газетлэн кылкутӥсь секретарез верамъя, ваньмыз ужъёс туж чебересь вал, «синъёс ик палёмо». Бырйыны туж секыт йӧтӥз, соин ик ваньмыз сямен конкурсэ пыриськисьёс дипломъёс но кузьымъёс басьтӥзы.  Редакциын ужасьёс озьы ик тау каризы пиналъёслэн анай-атайёссылы, дышетӥсьёссылы, кружокъёсын ужасьёслы, озьы ик конкурсэз ортчытыны коньдонэн юрттӥсьёслы. Тегъёс: Лулчеберет Ижкар Удмуртия пиналъёс школаос черк праздникъёс  